ร้านถูกใจยังไม่ลงตัว สินค้าขาดสั่งซื้อได้ช้า
ร้านถูกใจยังสะดุด สินค้าส่งช้าหรือได้แค่ครึ่งเดียวจากของที่สั่ง ขณะยอดขายดีเพราะถูก
12 ก.ค. 2555

ร้านถูกใจยังสะดุด สินค้าส่งช้าหรือได้แค่ครึ่งเดียวจากของที่สั่ง ขณะยอดขายดีเพราะถูก
ทั้งนี้ จากการสอบถามการดำเนิน โครงการร้านถูกใจของกระทรวงพาณิชย์ ล่าสุด นางสุดใจ ไชยวงศ์ษา เจ้าของร้านจำหน่ายของชำไม่มีชื่อ ที่ตั้งอยู่ในชุมชนเขตเทศบาลนครสกลนคร กล่าวว่า ได้เข้าร่วมโครงการร้านถูกใจมาตั้งแต่การค้าภายในจังหวัดสกลนคร เปิดโครงการเดือน เม.ย. 2555 ผ่านมากว่า 2 เดือน พบสินค้าที่นำส่งให้จำหน่ายมีน้อยมาก เช่น ข้าว ปลากระป๋อง น้ำปลา โดยเฉพาะข้าวเป็นที่สนใจเป็นอย่างมาก แต่กลับไม่มีข้าวส่งมาจำหน่าย กรณีนี้ห่วงภาครัฐที่ต้องจ่ายค่าพนักงานวันละกว่า 300 บาท แต่ส่งสินค้าให้ขายช้า ส่วนร้านคงยังร่วมขายต่อไป จนกว่าจะหยุดโครงการนี้
นายบรมัตถ์พงษ์ พลเยี่ยม การค้าภายในจังหวัดสกลนคร กล่าวว่า จ.สกลนคร มีเป้าหมายเปิดร้านถูกใจให้ครอบคลุมทุกอำเภอของ จ.สกล นคร 135 แห่ง ขณะนี้มีร้านเข้าร่วมโครงการแล้ว 125 แห่ง คาดเดือน ก.ค. จะครบ 135 แห่ง เนื่องจากต้องรอรับสินค้าจากบริษัท ไปรษณีย์ไทย ทำให้การส่งสินค้าเป็นไปอย่างล่าช้า อาจจะเป็นปัญหาของขั้นตอนการดำเนินงาน การสั่งซื้อสินค้า
สำหรับร้านถูกใจใน จ.นครพนม มีร้านเข้าร่วม 109 แห่ง จากการสอบ ถาม น.ส.สุจิตรา คำหาญ เจ้าของร้านพ่อคำเซียงเซา อ.ศรีสงคราม จ.นครพนม กล่าวว่า ประสบปัญหาเรื่องการสั่งของมาขาย เพราะสั่งไป 100 ได้มาแค่ 50% ของปริมาณที่สั่งไป เนื่องจากของขาดและมาช้า แต่ประชาชนให้ความสนใจซื้อมาก เพราะราคาถูกกว่าตลาด